Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

Číslo: 1436/2008

**735a**

# **S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)** (tlač **735) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre hospodársku politiku ako gestorský (ďalej len „gestorský výbor“) k vládnemu návrhu zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)(tlač **735)** v druhom čítaní v súlade s § 79 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) podáva Národnej rade Slovenskej republiky spoločnú správu výborov.

**I.**

Národná rada Slovenskej republiky uznesením č. 970 z 10. septembra 2008 pridelila vládny návrh zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)(tlač **735)** na prerokovanie v druhom čítaní vo výboroch do 20. októbra 2008 a v gestorskom výbore do 21. októbra 2008:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu

Výboru Národnej rady Slovenskej republiky pre hospodársku politiku a

Výboru Národnej rady Slovenskej republiky pre sociálne veci a bývanie.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 455 zo 14. októbra 2008.
* Výbor Národnej rady Slovenskej republiky pre financie, rozpočet a menu uznesením č. 362 z 15. októbra 2008.
* Výbor Národnej rady Slovenskej republiky pre hospodársku politiku uznesením č. 406 zo 14. októbra 2008.
* Výbor Národnej rady Slovenskej republiky pre sociálne veci a bývanie uznesením č. 171 zo 14. októbra 2008.

**IV.**

Z uznesení výborov Národnej rady Slovenskej republiky pod bodom III tejto správy vyplývajú tieto pozmeňujúce návrhy a doplňujúce návrhy:

1. Názov zákona znie: „o efektívnosti pri používaní energie (zákon o energetickej efektívnosti) a o zmene a doplnení niektorých zákonov“.

V nadväznosti na doplnenie nového čl. III sa navrhuje aj zmena názvu zákona.

Výbor NR SR pre hospodársku politiku

***Gestorský výbor odporúča schváliť***

1. Názov zákona znie: „o efektívnosti pri používaní energie (zákon o energetickej efektívnosti) a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z.“

Spresnenie názvu zákona.

Ústavnoprávny výbor NR SR

Výbor NR SR pre financie, rozpočet a menu

***Gestorský výbor odporúča neschváliť***

1. V čl. I § 3 ods. 2 sa za slová „akčného plánu“ vkladajú slová „efektívnosti pri používaní energie“.

Je potrebné presne uviesť celý pojem, pokiaľ nebola ustanovená jeho legislatívna skratka.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. V čl. I § 5 ods. 6 sa vypúšťajú slová „ustanovenému v § 10 ods. 4 písm. a)“.

Navrhuje sa vypustenie nesprávneho vnútorného odkazu.

Výbor NR SR pre hospodársku politiku

***Gestorský výbor odporúča schváliť***

1. V čl. I § 9 ods. 2 písm. e) sa slová „majetkovej povahy“ nahrádzajú slovami „proti majetku“.

Zosúladenie terminológie so zákonom č. 300/2005 Z. z. Trestný zákon.

Výbor NR SR pre hospodársku politiku

***Gestorský výbor odporúča schváliť***

1. V čl. I § 9 ods. 3 sa vypúšťajú slová „Prílohou žiadosti sú doklady podľa odsekov 4 až 8.“ a dopĺňa sa písmenom e), ktoré znie:

„e) prílohu, ktorú tvoria doklady podľa odsekov 4 až 8.“.

Legislatívno-technicky sa upravuje text, ktorý pôvodne predstavoval dovetok.

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 3 v predvetí sa vypúšťajú slová: „ na žiadosť organizácií založených na ochranu spotrebiteľa“.

Ide o legislatívno-technickú pripomienku, ktorou sa sleduje zosúladenie s článkom 13 ods. 2 smernice Európskeho parlamentu a Rady 2006/32/ES. Článok 13 ods. 2 uvedenej smernice neobsahuje podmienku poskytovať informácie o cenách energie a skutočnej spotrebe energie konečným spotrebiteľom a pod. až potom, čo organizácie založené na ochranu spotrebiteľa požiadajú o poskytnutie týchto informácií.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 3 písm. a) sa slová „cene energie“ nahrádzajú slovami „súčasnej skutočnej cene energie“.

Ide o legislatívno-technickú pripomienku, ktorou sa sleduje zosúladenie s článkom 13 ods. 3 písm. a) smernice Európskeho parlamentu a Rady 2006/32/ES.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 3 písmena b) sa na konci pripájajú slová „pokiaľ je to možné v grafickej podobe,“.

Ide o legislatívno-technickú pripomienku, ktorou sa sleduje zosúladenie s článkom 13 ods. 3 písm. b) smernice Európskeho parlamentu a Rady 2006/32/ES.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 4 písm. c) sa slová „§ 9 ods. 7“ nahrádzajú slovami „§ 9 ods. 6“.

Oprava nesprávneho vnútorného odkazu.

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 4 písm. d) sa slová „aktualizačné odborné školenie“ nahrádzajú slovami „aktualizačnú odbornú prípravu“.

Zjednotenie pojmu s ustanovením § 9 ods. 9.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 4 písm. h) znie:

„h) vypracúva usmernenia o efektívnosti pri používaní energie, ktoré môžu slúžiť pri udeľovaní verejných zákaziek ako hodnotiace kritérium z hľadiska environmentálnej charakteristiky alebo efektívnosti prevádzkových nákladov,“.

Navrhuje sa spresnenie textu vzhľadom na § 35 ods. 3 zákona o verejnom obstarávaní.

Výbor NR SR pre hospodársku politiku

***Gestorský výbor odporúča schváliť***

1. V čl. I § 11 ods. 4 písm. m) znie:

„m) vydáva zoznam vhodných opatrení z hľadiska energetickej účinnosti pri verejnom obstarávaní,“.

Navrhuje sa úprava použitej formulácie, aby bolo zrejmé, že príspevková organizácia bude vydávať zoznam vhodných opatrení z hľadiska energetickej účinnosti, ktoré môže verejný obstarávateľ pri verejnom obstarávaní vziať do úvahy. Ide najmä o opatrenia súvisiace s určením jednotlivých kritérií ako sú environmentálne charakteristiky a efektívnosť prevádzkových nákladov.

Výbor NR SR pre hospodársku politiku

***Gestorský výbor odporúča schváliť***

1. V čl. I § 13 ods. 1 písm. c) sa za slovo „delikty“ vkladajú slová „a priestupok“.

Doplnenie pôsobnosti ŠEI aj o prejednávanie priestupkov.

Výbor NR SR pre hospodársku politiku

***Gestorský výbor odporúča schváliť***

1. Nadpis pod § 14 znie: „Správne delikty a priestupok“.

Navrhuje sa doplnenie nadpisu vzhľadom na navrhované doplnenie obsahu §14.

Výbor NR SR pre hospodársku politiku

***Gestorský výbor odporúča schváliť***

1. V čl. I § 14 sa doterajší text označuje ako odsek 1 a dopĺňa sa odsekmi 2 a 3, ktoré znejú:

„(2) Priestupku sa dopustí fyzická osoba, ktorá ako vlastník veľkej budovy podľa § 6 ods. 1

1. nezabezpečí hydraulické vyregulovanie vykurovacej sústavy v budove,
2. nevybaví sústavu tepelných zariadení slúžiacich na vykurovanie automatickou reguláciou parametrov teplonosnej látky na každom tepelnom spotrebiči v závislosti na teplote vzduchu vo vykurovaných miestnostiach s trvalým pobytom osôb,
3. nevybaví rozvody tepla a teplej vody vhodnou tepelnou izoláciou,
4. neposkytne prevádzkovateľovi monitorovacieho systému súbor údajov o celkovej spotrebe energie za predchádzajúci kalendárny rok, ak o to prevádzkovateľ monitorovacieho systému požiada.

(3) Na priestupok a jeho prejednávanie sa vzťahuje všeobecný predpis o priestupkoch, ak tento zákon neustanovuje inak.“.

Navrhuje sa doplnenie ustanovenie o priestupku pre prípad, že by vlastníkom veľkej budovy bola fyzická osoba – nepodnikateľ, všetky ostatné povinnosti sa viažu na podnikateľov, vrátane správcu.

Výbor NR SR pre hospodársku politiku

***Gestorský výbor odporúča schváliť***

1. V čl. I § 14 písm. d) úvodná veta znie: „vlastník veľkej budovy podľa § 6 ods. 1 alebo správca veľkej budovy podľa § 6 ods. 2“.

Úprava textu v nadväznosti na možnosť previesť povinnosti vlastníka veľkej budovy aj na správcu veľkej budovy.

Výbor NR SR pre hospodársku politiku

***Gestorský výbor odporúča schváliť***

1. V čl. I § 15 ods. 1 písm. a) až e) sa za slová „§ 14“ vkladajú slová „ods. 1“.

Doplnenie vzhľadom na doplnenie označenia odseku 1 v § 14.

Výbor NR SR pre hospodársku politiku

***Gestorský výbor odporúča schváliť***

1. V čl. I § 15 sa za odsek 1 vkladá nový odsek 2, ktorý znie:

„(2) Inšpekcia uloží za priestupok pokutu od 200 € do 2000 €.“.

Doterajšie odseky 2 až 4 sa označujú ako odseky 3 až 5.

Navrhuje sa doplnenie § 15 vzhľadom na doplnenie priestupku.

Výbor NR SR pre hospodársku politiku

***Gestorský výbor odporúča schváliť***

1. V čl. I § 15 ods. 2 sa za slová „správneho deliktu“ vkladajú slová „alebo priestupku“.

Navrhuje sa doplnenie § 15 ods. 2 vzhľadom na doplnenie priestupku.

Výbor NR SR pre hospodársku politiku

***Gestorský výbor odporúča schváliť***

1. V čl. I § 15 ods. 3 sa za slová „správny delikt“ vkladajú slová „alebo priestupok“ a za slová „správnemu deliktu“ sa vkladajú slová „alebo priestupku“.

Navrhuje sa doplnenie § 15 ods. 3 vzhľadom na doplnenie priestupku.

Výbor NR SR pre hospodársku politiku

***Gestorský výbor odporúča schváliť***

1. V čl. I § 17 ods. 4 sa slová „§ 6 ods. 2“ nahrádzajú slovami „§ 6 ods. 1“.

Oprava nesprávneho vnútorného odkazu.

Výbor NR SR pre hospodársku politiku

***Gestorský výbor odporúča schváliť***

1. V čl. I § 17 ods. 4 sa za slovo „vlastník“ vkladajú slová „alebo správca“.

Ide o legislatívno-technickú pripomienku, ktorou sa sleduje zosúladenie s ustanovením § 6 odsek 2 návrhu zákona.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

1. Za článok II sa vkladá nový článok III, ktorý znie:

„Čl. III

Zákon č. 656/2004 Z. z. o energetike a o zmene niektorých zákonov v znení zákona č. 555/2005 Z. z., zákona č. 238/2006 Z. z., zákona č. 107/2007 Z. z., zákona č. 112/2008 Z. z. a zákona č. 283/2008 Z. z. sa mení a dopĺňa takto:

1. V § 11 ods. 3 písm. b) bod 3.1 sa slovo „alebo“ nahrádza slovom „a“.

Ide o legislatívno-technickú úpravu, ktorou sa zabezpečí pri vydávaní osvedčení o súlade investičného zámeru na výstavbu energetického zariadenia s dlhodobou koncepciou energetickej politiky zohľadnenie a posúdenie predpokladaného vplyvu elektroenergetického zariadenia na prenosovú sústavu aj na distribučnú sústavu na vymedzenom území.

1. V § 11 ods. 4 písmeno b) znie:

„b) prenosovej sústavy k údajom podľa odseku 3 písm. b) bodu 2., 3.1., 8.1. a 10.1.,“.

Ide o legislatívnu úpravu, ktorou sa zabezpečí pri vydávaní osvedčení potreba vyjadrenia prevádzkovateľa prenosovej sústavy ku každému investičnému zámeru, nielen k elektroenergetickému zariadeniu pripojenému k prenosovej sústave, nakoľko prevádzkovateľ prenosovej sústavy je povinný zabezpečiť dlhodobo spoľahlivé a bezpečné prevádzkovanie celej sústavy.

1. V § 22 ods. 1 písm. b) sa na konci čiarka nahrádza bodkočiarkou a pripájajú sa tieto slová: „v prípade predchádzania ohrozenia bezpečnosti a stability sústavy nakupovať podporné služby od poskytovateľov podporných služieb na vymedzenom území priamo, a to na základe dlhodobej zmluvy o poskytnutí podporných služieb uzavretej v súlade s prevádzkovým poriadkom,16c)“.“.

V súčasnosti ešte stále neexistuje na území SR dostatok výrobcov elektriny, ktorí by boli schopní poskytovať podporné služby (PpS) všetkých druhov v takom množstve, aby bolo v každom časovom období zabezpečené dostatočné množstvo PpS pre zabezpečenie nevyhnutných systémových služieb. Na území Slovenska je momentálne najväčším poskytovateľom PpS výrobca elektriny SE, a.s., ktorý vzhľadom na jeho dominantné postavenie na trhu s PpS túto situáciu maximálne využíva vo svoj prospech, čo nie je vždy v záujme dosahovania najnižších cien elektriny pre koncových odberateľov. To môže spôsobiť celospoločensky kritickú situáciu na trhu s PpS, kedy nebude možné naplniť požadované rozsahy PpS pre konkrétne časové obdobia od zvyšných poskytovateľov PpS. Vzhľadom na predpokladaný vývoj zdrojovej základe na území SR a na možné kritické situácie na trhu s PpS sa ukazuje ako účelné podporiť niektoré nové zdroje elektriny za účelom zabezpečenia dostatočného objemu podporných služieb potrebných na zabezpečenie systémových služieb v dlhodobejšom časovom horizonte. Jedným z nástrojov na podporu týchto spomínaných zdrojov elektriny je vytvoriť legislatívne podmienky pre uzatváranie dlhodobých rámcových zmlúv o poskytovaní podporných služieb s konkrétnymi poskytovateľmi PpS.

Doterajší článok III sa označuje ako článok IV.

Výbor NR SR pre hospodársku politiku

***Gestorský výbor odporúča schváliť***

1. V čl. III sa za slová „s výnimkou“ vkladajú slová „§ 5 v čl. I, ktorý nadobudne účinnosť 1. januára 2010 a“.

Navrhuje sa posunutie účinnosti za účelom vytvorenia dostatočnej legisvakancie.

Výbor NR SR pre hospodársku politiku

***Gestorský výbor odporúča schváliť***

1. V čl. III sa za slová „§ 4 a § 11 ods. 1 písm. b)“ vkladajú slová „v čl. I“.

Spresnenie ustanovenia.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1, 3 až 26** hlasovať spoločne s odporúčaním **s c h v á l i ť.**

**o bode 2** hlasovať s odporúčaním **n e s c h v á l i ť.**

**V.**

Gestorský výbor na základe stanovísk výborov k vládnemu návrhu zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)(tlač **735)** vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm. f) a § 83 rokovacieho poriadku

**odporúča Národnej rade Slovenskej republiky**

vládny návrh zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)

**s c h v á l i ť** v znení schválených pozmeňujúcich a doplňujúcich návrhov uvedených v tejto správe.

Spoločná správa výborov Národnej rady Slovenskej republiky o prerokovaní vládneho návrhu zákona o efektívnosti pri používaní energie a o zmene a doplnení zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z. (zákon o energetickej efektívnosti)(tlač **735a)** v druhom čítaní bola schválená uznesením č. 419 z 21. októbra 2008. Súčasne výbor poveril spravodajcu výborov predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku.

Bratislava 21. októbra 2008

Maroš **K o n d r ó t  v.r.**

predseda Výboru NR SR pre

hospodársku politiku